Go ne ga direga gape gore fa re le kwa Ica, kwa kabelong ya rona ya bobedi ya borongwa, ke ne ka kopana le mmetli yo mongwe mme ka mo tlhalosetsa ka thulaganyo e ke neng ke na le yone kwa Callao. Le ene ka tsela e e tshwanang o ne a dumela go nthusa, mme Se-Spain sa me se ne sa nna sa tokafala le fa gone go tsere dingwaga tse tharo pele ga ke kgona go se bua sentle. Monna yono o ne a nna fela a tshwaregile, mme ke ne ke kgona go tshwara thuto ya Baebele ka go bala Dikwalo le go mo tlhalosetsa gore di rayang. Mo bekeng nngwe fa ke ile go mmona, mothapi wa gagwe o ne a mpolelela gore o ne a ile Lima ka gonne a bone tiro e nngwe teng. Moragonyana fa nna le Irene re ne re goroga kwa Lima re ile kopanong, ke ne ka kopana le monna yono gape. Ke ne ka itumedisiwa thata ke go utlwa gore o ne a ile a ikgolaganya le Basupi ba koo gore a tswelele ka thuto ya gagwe, le gore ene le botlhe ba lelapa la gagwe e ne e le batlhanka ba ba ineetseng ba ga Jehofa!